omarkamali/wikipedia-monthly-next huggingface dataset:
مسابقة يوروڤيجن د لأغنية

مسابقة يوروڤيجن د لأغنية هي واحد لمسابقة دولية د لأغاني كاتدار كل عام، بدا التنظيم ديالها من عام 1956 من طرف هيئة يوروفيجن للبث، ولمشاركين فيها أغلبيتهم من الدول لأروبية. كل دولة كاتقدم أغنية أصلية باش تتغنى وتتعرض مباشرة على شاشات التلفازة ؤالراديو، وتصوت على لأغاني د لبلدان لاخرى باش يحددو شكون الرابح. كاينين عل لأقل 50 دولة يقدرو يشاركو من بينهم لمغريب اللي سبق ليه شارك مرة وحدة فعام 1980؛ ؤ من عام 2015، سمحو لأستراليا حتا هي باش تشارك.

مبني على مهرجان سانريمو د لموسيقى اللي كايتقام ف إيطاليا من عام 1951، وكايتعرض يوروفيجن كل عام من لإفتتاح ديالو ف عام 1956، هادشي اللي ردو أطول مسابقة تلفزيونية دولية كاتدار كل عام ؤأطول لبرامج التلفزيونية الطويلة ف لعالم. ؤحتى أنه من بين أكثر لأحداث اللي ماشي رياضية اللي تشافت بزاف، عدد الناس اللي كايشوفوه كايتراوح ما بين 100 مليون ؤ 600 مليون على مستوى لعالم. تم لعرض ديالو ف بزاف ديال لبلادات واخا مامشاراكين فيه، بحال لميريكان وكندا ونيوزيلندا والشينوا. ؤمن عام 2000، ولا كابتث ف لانترنت ف موقع يوروفيجن.

إرلاندا هيا اللي عندها الرقم القياسي ف عدد الإنتصارات، بحيت أنها ربحات سبعة د لمرات، بما فيها د لمرات ف خمس سنين متابعة 1992 ؤ 1993 ؤ 1994 ؤ 1996. على حساب نظام التصويت اللي كاين دابا، ؤاللي خدامين بيه من عام 2016، كان سلفادور سوبرال لبرتغالي مول أكبر عدد ديال النقط اللي ربح ف لمسابقة د 2017 ف كييف، أوكرانيا، برصيد 758 نقطة؛ ؤ على حساب النظام لقديم، حصل ألكسندر ريباك من النرويج على أكبر عدد من النقط بحيث حصل على 387 نقطة ف عام 2009. وآخر واحد اللي ربح هو دنكان لورانس من هولندا اللي ربح ف 2019 بأغنية "أركاد". الرباح ف هاد لمسابقة كايعطي للفنانا واحد الدعم مهني محلي ونجاح دولي بعض لمرات. بحال أبا ABBA (من السويد)، باكز فيز ؤ لولو (من لمملكة لمتحدة) سيلين ديون (من سويسرا)، جوني لوغان (اللي ربح ف لمسابقة جوج د لمرات من إرلاندا)، دانا إنتيرتاشيونال (من إسرائيل) ؤ لينا (من ألمانيا).

 مصادر 


تصنيف:مسابقة د لموسيقا
تصنيف:مقالات فيها مصدر و 3000 بايت
مصر

ميصر ؤلا ميصرا (رسميا: جمهورية مصر العربية) هي واحد لبلاد جات ف شمال إفريقيا, وهي بلاد عابرة ل لقارات, وفيها جيهة تابعة ل أقصى غرب آسيا (شبه ݣزيرة سينا). تيحدها من الشمال البحر لبيض لمتوسط، من لغرب ليبيا, من الشمال الشرقي فلسطين و إسرائيل, من الشرق لبحر لحمر, ومن لجنوب السودان. لعاصمة ديالها هي لقاهرة. لمساحة ديال مصر هي 1.010.408 كم², و تيسكنو فيها تقريبا 100 د لمليون د الناس على حساب التقديرات د 2020. اللغة الرسمية فمصر هي لعربية.

ميصر عندها تاريخ قديم و وحدا من لحضارات لقديمة فلعالم, اللي هي لحضارة د لفراعنة. من مورا لحكام ديالهوم دازو بزاف د الدول على ميصر بحال لفرس و الرومان وبزاف د الدول الإسلامية, آخر وحدا فيهم كانت الدولة لعتمانية, موراها حتلو لينݣليز مصر. ستاقلات مصر ف 1922 و ولات مملكة, ولكن ف 1952 وقعات تورة ومن 1953 ولات جمهورية. الرئيس د مصر د دابا تاهو عسكري وسميتو عبد الفتاح السيسي.

 مصادر 


تصنيف:بلدان د أسيا
تصنيف:بلدان د إفريقيا
موريطانيا

موريطانيا ولاً موريتانيا ولاً موريتان (رسميا: الجمهورية الإسلامية الموريتانية) هي واحد لبلاد فالشمال لغربي د إفريقيا، نيشان تحت من لمغريب، وجات لأغلبية ديالها فالصًحرا. موريطانيا تيحدًوها من الشمال لمغريب ودزاير، من لغرب لمحيط لأطلسي، من الجنوب السينيݣال، و من الجنوب و الشرق مالي.

موريطانيا كانت مستعمرة فرانساوية من 1902 تال 1960, وموراها خدات الإستقلال ديالها. اللغات الرسمية فموريطانيا هوما لعربية ولفرانساوية، وكاين بزاف د الناس اللي تيهضرو لغات إفريقية، ومنها لأمازيغية. الرئيس د موريطانيا ديال دابا هو محمد ولد لغزواني، ولعاصمة ديال لبلاد هي نواكشوط.

 لعلاقة مابين لمغريب وموريطانيا 
قبل من لاستعمار لفرانساوي، كانت لأراضي د موريطانيا تابعة للمغريب. ملي استاقلات موريطانيا ف 28 نونبر 1960، مابغاش لمغريب يعتارف بيها، وكان باقي تيعتابرها إقليم د لمغريب. بقات الأمور 9 سنين بحال هاكا حتا بدل لملك لحسن التاني الرأي ديالو واعتارف لمغريب بموريطانيا ف 1969.

 مصادر 


تصنيف:بلدان د إفريقيا
تصنيف:مقالات فيها مصدر و علاين 3000 بايت
موزامبيق

موزامبيق، رسميا لجمهورية د لموزامبيق (بلبرتغالية: República de Moçambique) هي بلاد جات ف لجنوب الشرقي د إفريقيا. تايحدّها من الشرق لمحيط لهندي، من الشمال طنزانيا، من الشمال لغربي مالاوي و زامبيا، من لغرب زيمبابوي، و من لجنوب إسواتيني و جنوب إفريقيا. موزامبيق عندها حدود بحرية مع بلدان جزر جاو فالشرق ديالها، و هوما جزر لقومور و ماداݣاسكار و فرانسا (لجزر ديال مايوط).

ما بين لقرن اللول ولخامس هاجرو لقبايل د لبانطو للمنطقة اللي فيها موزامبيق و سكنو فيها. ف لعصور لوسطانية، كانت لبلاد معروفة بلبيع و الشرا من جيهت لمحيط لهندي. ف 1498، وصل لبحّار لبرتقيزي ڤاسكو دا ݣاما للمنطقة، و بدات لبرتغال تاتحتلّها بشويا بشويا، تا ولاّت كاملة مستعمرة ف 1505. من مورا حرب بقات 11 لعام، ستاقلات لجمهورية الشعبية د لموزامبيق ف 1975. من مورا ما ستاقلات، دخلات لبلاد ف حرب أهلية، بقات من 1977 تال 1992. ف 1994، تدارت أول نتيخابات فيها بزاف د لأحزاب، و من ديك الساعة و لوضعية د لبلاد مهدّنة شوية.

تيسكنو ف موزامبيق شويا كتر من 30 مليون د الناس و لعاصمة ديالها هي ماپوطو. اللغة الرسمية د لبلاد هي لبرتغالية، و عاد كاين 4 د اللغات معتارفة بيها الدولة، هوما: السواحيلي، مواني، الشيوا، و طسونݣا. لفلوس اللي كيتخدّمو ف لبلاد هوما لميتيكال، و أكبر الديانات فيها هوما لمسيحية (58%) و لإسلام (18%) و الديانات لمحلية. موزامبيق داخلة مع بزاف د لمنضمات الدولية بحال لأمم لمتحدة و ليتيحاد ليفريقي و لكومنويلت و منضمة التعاون لإسلامي و مجلس الدول اللي تيهضرو بلبرتغالية، و هي عضو مراقب ف لمنضمة لعالمية د لفرونكفونية.
 مصادر 


تصنيف:بلدان د إفريقيا
تصنيف:مقالات فيها مصدر و 3000 بايت
موسكو

موسكو، (بالروسية: Москва) هي العاصمة د روسيا و أكبر مدينة فيها. هي من أكبر المدون د لعالم، و تيسكنو فيها و النواحي ديالها كتر من 12 مليون واحد. هي أكبر مدينة ف أوروپا من ناحية لمساحة.

جات موسكو على لواد ديال موسكڤا، وكانت لعاصمة ديال بزاف د لبلدان بحال لإمبراطورية الروسية، روسيا القيصرية، الدوقية د موسكو، و ليتيحاد السوڤياتي.

موسكو فيها بزاف د لمواقع د التراث لعالمي د ليونيسكو بحال: لميدان لحمر، لكاطيدرالية د سان بازيل، و لكريملين، اللي تيسكن فيه الرئيس ديال روسيا.

موسكو مركز قتيصادي كبير فلعالم، وعليها فيها بزاف د الراواج. كاينين فيها ربعة د لمطارات الدولية، تسعود د لمحطات د التران، و تاني أكبر شبكة د لميطرو من ناحية الزحام فلعالم (مورا طوكيو).

 مصادر 


تصنيف:مدون د روسيا
تصنيف:عواصم ديال بلدان
موضهارات مارس 1965 ف لمغريب

موضهارات مارس 1965 ف لمغريب، هي موضهارات طلابية وقعات ف لمغريب خصوصا فدارلبيضا ؤماتو فيها ناس.
 سياق 
فلول ديال شهر مارس 1965، وزير تربية لوطنية يوسف بلعباس خرج مدكرة كيمنع فيها تلامد لي عندهم كتر من 16 لعام باش يعاودو لبروڤي، لعام لخر د لكوليج.

ديك ساعة تلامد كانو مسييسين بزاف ؤلأغلبية ديالهم داخلين فتيحاد لوطني ديال طلبة لمغريب لي كان عندو علاقات معا تيحاد لوطني د لقوات شعبية.

 لوقائع 
فـ22 مارس معا جوايه لعشرا، تجمعو دراري فتيران د لكورة ديال ليسي محمد لخاميس فدارلبيضا باش يديرو مسيرة حتيجاجية حتال لمندوبية ديال تعليم، والاكين فطريق لبوليس فرقهم.

لغد ليه فـ23 مارس، عاودو رجعو طلبة ل ليسي محمد لخاميس ؤمشاو موراها لدرب سلطان ؤباب مراكش فين ساكنة طبقة لعاميلة، ؤبداو كيهاجمو لمحلات ؤيحرقو طوبيسات ؤطوموبيلات. لعسكر خرج دبابات ديالو ؤمعا جوايه 3 بدا كيطلق لقرطاس على ناس.
 لعواقب 
من بعد تلت شهور، ف 7 يونيو 1965، لماليك لحاسان تاني علن على حالة ستيتناء ؤسد لبرلامان.

ؤ ف 29 أكتوبر 1965، زعيم ديال حيزب تيحاد لوطني لقوات شعبية لمهدي بن بركة خطفوه ؤغبروه فباريز.

ف 1968، واحد لمجموعة ديال زوعاما ليساريين من بينهم محمد بنسعيد أيت يدر، أحمد حرزني ؤ سيون أسيدون حلو منضمة ماركسية لينينية سماوها منضمة 23 مارس باش يتفكرو ضحايا ديال داكشي لي وقع فدارلبيضا، لهدف ديالهم كان هو يديرو تغيير ف لبلاد باستعمال سلاح.
 مصادر 

تصنيف:لعوام د الرصاص ف لمغريب
تصنيف:لقرن 20 ف لمغريب
تصنيف:1965
تصنيف:مقالات فيها مصدر و 3000 بايت
تصنيف:لحسن التاني
مولدوڤا

مولدوڤا، رسميا لجمهورية د مولدوڤا (ب رومانية Republica Moldova) هيّا دولة ماكاطلش على لبحر جات ف أوروپا شرقية. كاتحدها من لجنوب رومانيا، ؤ أوكرانيا من ݣاع جّوايه لخرين.

لأغلبية د لأراضي د مولدوڤا د دابا كانت بلاد مستاقلة من لقرن 14، و كانت سميتها "لإمارة د مولدوڤا". ف 1812، عطاتها الدولة لعتمانية (اللي كانت عندها سلطة عليها) للإمبراطورية د روسيا. من مورا التورة لبولشوڤية، ستاقلات لبلاد و دخلات ف 1918 مع رومانيا وولأّو بلاد وحدا. ف 1924، دخل لإتحاد السوڤياتي للمنطقة و حتلها. فاللول دخلات لمنطقة طرف من أوكرانيا، ولكن ف 1940 ولاّت بوحدها، و تسمات لجمهورية السوڤياتية لإشتراكية د مولدوڤا. نهار 27 غشت 1991، من مورا ما طاح لإتحاد السوڤياتي، علنات لبلاد لإستقلال ديالها، و سمّات راسها لجمهورية د مولدوڤا.

تيسكنو ف مولدوڤا شويا كتر من 2.6 مليون د الناس و لعاصمة ديالها هي كيشيناو. لّوغة رّسمية ديال لبلاد هيّا لمولدوڤية، اللي كاين اللي كيحسبها لغة، و كاين اللي تيقول باللي هي دارجة د رّومانية. لفلوس اللي كاتخدّم هي اللييو لمولدوڤي. هي داخلة مع بزاف د لمنضمات دولية بحال لأمم لمتحدة و لمجلس ديال أوروپا و منضمة التجارة لعالمية و لكومنولت د لبلدان لمستاقلة.

 مصادر 


تصنيف:بلدان د ؤروپا
تصنيف:مقالات فيها مصدر و علاين 3000 بايت
تصنيف:دول بانو مور لإتحاد السوڤياتي
ناس لغيوان

ناس لغيوان هي فرقة د لغنا مغريبية شنعتها فايتة لحدود تصاوبات ف السبعينات و بضبط ف 1971 فكازا فلحي لموحمّادي. ومازال تاتغنًي حتا ليوما واخا ماتو ولا عتازلو بزاف د لأعضاء لبنايا ديالها. تعرفات هاد لمجموعة بزاف حيث خرًجات ستيل جديد د لمزيكة كيتسمًا بالستيل لغيواني ولاً تاغيوانيت.

لغنا ديالهوم لوغتو داريجية نقية، حيت جدورو مشبرين فالتورات لمغريبي لقديم هادو لامّو شلا نوايع دلمزيكة لمغريبية لقحة (لملحون، ݣناوة، لعيطة،لغنا د لأطلس و سير كمّل...) ؤ ديك لخيلوطة كاملة عطاتنا هاد لفرقة. فوق من هادشي لغاهوم موزون، منضوم و فيه شلا معاني سوا واضحين ولا مضرّݣين، بنادم لعادي غايلقاه صعيب باش يفسر حروفو ولا يفك سريرتو، بلاشك هاد النوع دلمزيكة خلا بلاصتو كبيرة عند قوم من داك لجيل ولا حتا لجيال اللي تابعينهوم كانو كايتسماو ب "رولينݣ ستونز ديال فريقيا" واخا لفن ديالهوم بدا كاينداتر شوية بشوية بلخصوص بين الشبان ديال دابا .

 أصل د سمية 
السمية د ناس لغيوان بالدارجة تاتعني ناس لفهامة، زعما الناس اللًي عندهم لعمق فلهضرة وتيمشيو بعيد فيها، وداكشي اللي كانو تيحاولو يديرو فلأغاني ديالهم.

 أعضاء لݣروب 
 اللًي أسسوه 
لأعضاء اللًي صاوبو لفرقة فاللول كانو هوما:
 بوجميع.
 لعربي باطما.
 عمر السيد.
 مولاي عبد العزيز الطاهري.
 محمود السعدي.

 اللًي جاو من بعد 
لأعضاء اللًي جاو جداد من بعد هوما:
 علال يعلى.
 عبد الرحمن قيروش (پًاكو).
 محمد أخديم.
 رضوان ريفق.
 رشيد باطما.
 حميد باطما.
 عبد الكريم شيفة.

 لأغاني ديالهم 
ناس لغيوان غنًاو بزاف د لأغاني معروفة واللي تشهرات بزاف ف لمغرب و تا ف لخاريج، بحال:
 الصينية.
 أهل الحال.
 السلامة.
 لبطانة.
 نرجاك أنا.
 مهمومة.
 فين غادي بيا.
 الله يا مولانا.
 النحلة شامة

 شوف تا 

 جيل جيلالة
 لمشاهب

 مصادر 

 لمزاود 

 الفيسبوك ديال ناس لغيوان


تصنيف:مجموعة د لموسيقا مغريبية
تصنيف:مقالات فيها مصدر و 3000 بايت
تصنيف:ناس د الدار البيضا
ناميبيا

ناميبيا، رسميا لجمهورية د ناميبيا (بلينݣليزية: Republic of Namibia) هي بلاد جات ف لجنوب لغربي د إفريقيا. تايحدّها من لغرب لمحيط لأطلسي، من الشمال أنݣولا و زامبيا، من الشرق بوطسوانا، و من لجنوب جنوب إفريقيا. ناميبيا ما عندهاش حدود مع زيمبابوي، واخا بيناتهم غي 200 ميطرو، حيت جات بيناتهم بوطسوانا، اللي خدات هاداك الطرف د لواد د الزامبيزي.

لأراضي د ناميبيا كانت مسكونة من شحال هادي من بزاف د لقبايل منهم السان و الدامارا و الناما. ف لقرن 14، جاو قبايل خرا من لبانطو (ف لوقت د لهجرة د لبانطو) اللي تاهوما سكنو ف لمنطقة، و ولاّو هوما لأغلبية د السكان. ف 1884، ستعمرات ألمانيا لمنطقة، و بقات فيها تال مورا لحرب لعالمية اللولا. ف 1920، عطات لعصبة د لأمم لحكيم د لبلاد لجنوب إفريقيا، اللي حتلاّتها و طبقات فيها النضام د التفريق لعنصري (لأپارتهايد)، اللي كان مطبّق تا فيها. من مورا حرب بداوها الناميبيين، خدات لبلاد لإستقلال ديالها نهار 21 مارس 1990. دارت لبلاد الدستور ديالها ف نفس لعام، والنضام د لحكيم ديالها جمهوري.

تيسكنو ف ناميبيا شويا كتر من 2.5 مليون د الناس، و لعاصمة ديالها هي ڤيندهوك. اللغة الرسمية هي لينݣليزية، و عاد كاين 13 لغة وطنية ولا جهوية. لفلوس اللي كاتخدّم ف لبلاد هي الدولار الناميبي، و لأغلبية د الناس (ما بين 80-90%) مسيحيين. ناميبيا داخلة ف بزاف د لمنضمات دولية بحال لأمم لمتحدة و لإتحاد لإفريقي و لكومنويلت و لمجموعة د التنمية د إفريقيا لجنوبية.
 اللغات 
قبل 1990، كانت ناميبيا فيها تلاتة د اللغات رسمية هوما لينݣليزية و لألمانية و لأفريكانز. ملّي ستاقلات لبلاد من جنوب إفريقيا، حيّدات الرسمية من لألمانية و لأفريكانز، اللي كانو محسوبين لغات د لإستعمار، و عندهم علاقة بلأپارتهايد، و بقات غي لينݣليزية اللي رسمية ف لبلاد.

من غير اللغات لأوروپية، لبلاد تاتعتارف ب 10 د اللغات إفريقية يا إما لغات وطنية، و لا جهوية. أكبر وحدا فيهم هي اللغة ديال أوشيوامبو، اللي تيهضروها تقريبا النص د السكان د لبلاد.
 مصادر 


تصنيف:مقالات فيها مصدر و 3000 بايت
تصنيف:بلدان د إفريقيا
ناورو

ناورو، رسميا لجمهورية د ناورو (بلينݣليزية: Republic of Nauru - بالناورية: Repubrikin Naoero)، و اللي كانت قبل معروفة ب"لجزيرة السعيدة"، هي بلاد جزيرة جات ف لمحيط لمهدن و تابعة للقارة ديال أوقيانوسيا. أقرب بلاد ليها هي كيريباتي (300 كم من الشرق). لبلدان لاخرا اللي قراب ليها هوما توڤالو (من لجنوب الشرقي)، جزر صالومون (من لجنوب لغربي)، پاپوا غينيا الجديدة (من لغرب)، ميكرونيزيا (من الشمال لغربي)، و جزر مارشال (من الشمال). لمساحة ديال ناورو هي 21 كم مربع، و هي تالت أصغر بلاد ف لعالم من مورا لڤاتيكان و موناكو. هي تاني أصغر بلاد ف لعالم من جيهة السكان، و أصغر جمهورية ف لعالم.

السكان لأصبيين ديال ناورو جاو من ميكرونيزيا و پولينيزيا هادي تقريبا 1000 عام قبل لميلاد. ف لقرن 19، ستعمرات ألمانيا لجزيرة و بقات فيها تا خسرات لحرب لعالمية اللولا. من موراها، عطات لعصبة د لأمم لحكيم د لبلاد لؤسطراليا و نيوزيلاندا و لمملكة لمتحدة مجموعين. ف وقت لحرب لعالمية التانية، ستعمرات الجاپون لبلاد وبقات فيها تا خسرات لحرب. دخلات لبلاد مرة خرا عاود ف لوصاية ديال لحولافا، و بقات تابعة ليهم تا ستاقلاّت نهار 1 يناير 1968.

تيسكنو ف ناورو شويا كتر من 10.000 واحد، و هي لبلاد لوحيدة ف لعالم اللي ماعندهاش عاصمة رسمية، و لكن لحومة ديال يارين هي لبلاصة اللي كاتجمع فيها لأغلبية د لإدارات د لبلاد. اللغات الرسمية د ناورو هوما لينݣليزية و الناورية، و لفلوس اللي كاتخدّم ف لبلاد هي الدولار لأسطرالي. لإقتصاد ديال لبلاد تيضور بزاف على لفوسفاط، اللي تاتصدّرو من 1907. هي داخلة مع بزاف د لمنضمات دولية، منها: لأمم لمتحدة و لكومنويلت و الجمّاعة د لپاسيفيك.
 مصادر 


تصنيف:مقالات فيها مصدر و 3000 بايت
تصنيف:بلدان د ؤقيانوسيا
تصنيف:دولة ݣزيرة
نعوم تشومسكي

نعوم تشومسكي () (تولد نهار 7 دجنبر 1928 ف فيلاديلفيا ف لميريكان) هو عالم ليسانيات و فيلسوف و عالم منطق و مؤرخ و ناشط سياسي ميريكاني. تشومكسي كتب تال دابا كتر من 100 كتاب فاللسانيات والسياسة ولإعلام, وكان ما بين 1980 و 1992 هو أكتر واحد حي اللي تستشهدو بيه لباحثين فلعالم.

تيتعتابر تشومسكي باللي هو لأب ديال علم اللسانيات المعاصر، و لخدمة ديالو أترات بزاف ف مجالات آخرة بحال لانفورماتيك و الرياضيات و لپسيكولوجيا.

تشومسكي ناشط سياسي وعندو بزاف د لآراء اللي كاتعتابر أناركية لاسلطوية، تينتاقد بزاف السياسة لبرانية د لميريكان، و الراسمالية ديال الدولة، وتيضامن معا لقضية لفلسطينية.

 كتوبا ديالو 
تشومسكي كتب بزاف د لكتوبا ف شلا مواضيع كتيرشي اللسانيات والسياسة. من لكتوبا لمشهورة اللي كتب كاين:
 لقلدات نّحوية (1957) - Syntactic Structures
 لمشاكيل د دابا ف نّظرية لّوغاوية (1964) - Current Issues in Linguistic Theory
 لّوغة و لعقل (1968) - Language and Mind
 لعنف لمضاد للتورة (1973) - Counter-Revolutionary Violence
 تأملات على لّوغة (1975) - Reflections on Language
 ليقتيصاد السياسي د حقوق لإنسان (1979) - The Political Economy of Human Rights
 صناعة لموافقة (1988) - Manufacturing Consent
 لفهامة د لقوة (2002) - Understanding Power
 دول فاشلة (2006) - Failed States

 مصادر 


تصنيف:سياسة
تصنيف:بيوغرافيا د رجال
تصنيف:زيادة 1928
تصنيف:ناس حيين
تصنيف:عالم د لوغات
تصنيف:لانڭويستيك
تصنيف:مقالات فيها مصدر و 3000 بايت
نور الدين النيبت

نور الدين النيبت (تزاد ف الدار لبيضا ف 13 نونبر 1970) كوايري مغربي دولي كان كايلعب ف لبوسط د مدافع أوسط و من أحسن لّعايبية لمغاربة عبر تّاريخ. لعب 115 ماتش دولي مع لمونتاخاب لمغريبي و شارك ف 2 كيسان عالم (94 و 98).

نور الدين النيبت بدا لكاريير ديالو ف لوداد لبيضاوي، لّي ربح معاه 3 د لبوطولات و كأس إفريقيا د لأبطال ف 1992. النيبت كان من رّكايز د لجيل دهبي د لوداد ف لبدو د تسعينات لقرن 20 ف لفرقة تّاريخية لّي دربها لأوكراني يوري مع لعايبية كبار بحال رشيد الداودي، فخر الدين الرجحي، مجيد بويبوض و لحسن بنعبيشة. فاش كان ف لوداد، كان النيبت عندو واحد لپوليڤالونس كبيرة بحيت كان كايلعب ف بزاف د لبلايص و وصل باش لعب قلب هجوم ف لفينال د سّوبر كوب د إفريقيا ضد أسيك ميموزا. هاد لقوة هي لّي خلاتو يكون من أحسن لمدافعين لّي دازو ف لعالم، حيت كانت عندو شوفة هجومية و كايزعم ف صنع لعمليات و كايفهم كيفاش كايتحركو لمهاجمين.

من بعد حتارف ف فرانسا ف إف سي نانط عام واحد (1993-94)، و لّي تختار فيه ف طّوب 10 د لبوطولة د فرانسا. من بعد سنا مع سبورتينغ لشبونة لبرطقيزي لّي لعب معاه عاماين (1994-1996) قبل ما يسني مع ديبورتيفو لاكورونيا سّبانيولي ف 1996. طّرانسفير ديال ل "سوبير ديبور" كان ف ديك لوقت أغلى بيعة د لعايب مغريبي (6 د لمليون د لأورو). ف سبانيا دوز النيبت 8 سنين تألق فيها ب شكل كبير و تختار بزاف د لمرات ف لفرقة لمتالية د لّيغا. ربح لّيغا مع دّيبور ف 2000 ودّا معاهوم لكاس ف 2002.

النيبت سالا لكاريير ديالو ف طوطنهام نّݣليزي لّي لعب فيه بين 2004 و 2006.

 لكاريير ديالو ف لفراقي 
لفرقةلفترةماتشات (بيوتا)لألقابلوداد لبيضاوي1989-199375 (4)بطل لمغريب 1990, 1991, 1993

كأس لعرش 1989

بطل كأس إفريقيا للأندية البطلة: 1992إف سي نانط1993-199436 (1)سبورتينغ لشبونة1994-199654 (5)كاس لبرطقيز 1995
سوبر كوبا د لبرطقيز 1995ديبورتيفو لاكورونيا1996-2004260 (15)بطل سبانيا 2000
بطل كأس لماليك 2002

بطل سًوبر كوبا 2000، 2002طوطنهام2004-200634 (1)لمجموع1989-2006404 (22)

 لكاريير ديالو مع لمونتاخاب 

 ماتشات : 115
 أول ماتش دولي : 9 غشت 1990 ضد تونس
 أول بيت دولي : 31 ماي 1997 ضد إتيوبيا
 عدد لبيوتا: 4
 2 لمشاركات ف كأس لعالم : 1994 و 1998
 6 لمشاركات ف كأس إفريقيا للأمم : 1992, 1998, 2000, 2002, 2004 و 2006

 مصادر 

تصنيف:زيادة 1970
تصنيف:ناس تزادو ف الدار البيضا
تصنيف:كوايري مغريبي
تصنيف:بيوغرافيا د رجال
تصنيف:ناس حيين
تصنيف:مقالات فيها مصدر و 3000 بايت
نيجيريا

نيجيريا، اللي سميتها رسميا لجمهورية لفيديرالية د نيجيريا (ب لينݣليزية: Federal Republic of Nigeria)، هي واحد لبلاد فغرب إفريقيا وأكبر بلاد فإفريقيا من ناحية السكان (تيسكن فيها كتر من 204 مليون واحد). تيحدًها النيجر من الشمال, بينين فلغرب، تشاد وكاميرون فالشرق، ولخليج د غينيا فلجنوب. لعاصمة د نيجيريا هي أبوجا وأكبر مدينة فيها هي لاݣوس. لفلوس اللي كيتخدًمو فنيجيريا هوما النًايرا والرئيس د نيجيريا د دابا هو موحمادو بوهاري.

نيجيريا عندها قتيصاد واعر وتيتنافس مع جنوب إفريقيا على أقوى قتيصاد فلقارة د إفريقيا. الصادرات د لپطرول عاونات بزاف باش توصل نيجيريا لهاد ليقتيصاد الصحيح.

نيجيريا فيها تلاتة ديال لإثنيات أساسية هي ليوروبا ولإيݣبو و لهاوسا. لبلاد مقسومة تقريبا مابين لمسيحيين ولمسلمين. لمسيحيين تيسكنو ف لجنوب ولوسط، ولمسلمين تيسكنو فالشمال ولجنوب لغربي.
 مصادر 


تصنيف:بلدان د إفريقيا
نيشان

نيشان كانت مجلة مغريبية مكتوبة بالداريجة كانت كاتخرج كل سيمانة. بدات ف 9 شتنبر 2006 و تسدات نهار 1 أكتوبر 2010، و كانت تابعة ل لݣروپ ديال تيلكيل.

3 شهور من بعد ما تحلات، فنهار 20 دجنبر 2006 لوزير لول ديال ديك لوقيتا دريس جطو قرر باش يمنع لمجلة حيت هضرو ف لعدد ديالهم 91 على النوكات وكيفاش لمغاربا كيضحكو على الدين والجنس والسياسة.

تصغير|لغلاف ديال نمرة 91 د لمجلة لي تسببات ف لمنع ديالها

 مصادر 

تصنيف:مجلة مغريبية
نيكاراݣوا

نيكاراݣوا، رسميا لجمهورية د نيكاراݣوا (بالصبليونية: República de Nicaragua) هي بلاد جات ف أمريكا لوسطانية، و أكبر بلاد فيها. تاتحدّها هوندوراس من الشمال لغربي، لبحر د لكاريبي من الشرق، كوسطاريكا من لجنوب، و لمحيط لهادي من لجنوب لغربي.

أول مرة وصلو لأوروپيين للبلاصة اللي فيها نيكاراݣوا كانت ف لقرن 16، ملي دخلات صبانيا وحتلاّت لأرض اللي كانت مسكونة من بزاف د لقبايل من شحال د لوقت. ف 1821، ستاقلات لبلاد من صبانيا، و ف 1838 ولاّت جمهورية. واحد الطرف د نيكاراݣوا (الساحل د الناموس) كان مستعمر من بريطانيا، و ستاقل بوحدو ف 1860. من موراها دخل مع نيكاراݣوا، و لكن الشمال ديالو تعطا لهوندوراس ف 1960.

نيكاراݣوا دازو فيها بزاف د لمشاكل سياسية من نهار ستاقلات، و دازت فيها حروب أهلية و وقات د الديكتاتورية و لأزمات لإقتصادية و لإعصارات. من بين لمشاكل لكبار اللي وقعو ف لبلاد كانت التورة د 1960-1970، و لحرب لأهلية ديال التمانينات.

تيسكنو ف نيكاراݣوا تقريبا 6.5 مليون د الناس و لعاصمة ديالها هي ماناݣوا. اللغة الرسمية د لبلاد هي الصبلونية، و كاين بزاف د اللغات محلية تاتعتارف بيهم الدولة لغات جهوية. حتا لينݣليزية محسوبة معاهم، و تاتّهضر ف شي بلايص من لبلاد. لفلوس اللي كاتخدّم هي لكوردوبا، و النضام د لحكيم رئاسي (الرئيس د لبلاد من 2007 لدابا هو دانييل أورطيݣا). نيكاراݣوا داخلة ف بزاف د لمنضمات دولية منها لأمم لمتحدة و لبنك الدولي و صندوق النقد الدولي و منضمة التجارة لعالمية و الجماعة د لكاريبي.
 مصادر 


تصنيف:بلدان د أمريكا الشمالية
تصنيف:مقالات فيها مصدر و 3000 بايت
نيپال

نيپًال، رسميا لجمهورية الديموقراطية لفيديرالية د نيپّال (بالنيپّالية: सङ्घीय लोकतान्त्रिक गणतन्त्र नेपाल) هي بلاد ماكاطلش على لبحر جات ف لجنوب د آسيا، و بالضبط ف الجبال د لهيمالايا. تاتحدّها من الشمال الشينوا، و من لجنوب و الشرق و لغرب لهند. نيپًال عندها جغرافيا متنوعة، فيها السهول ولغابات والجبال. 8 من أعلى 10 د الجبال ف لعالم جاو فيها، منهم الجبل ديال إيڤريسط، اللي هو أعلى جبل ف لعالم. لبلاد معزولة من الناحية د التضاريس ديالها و الطرقان اللي صعيبة فيها. فيها 4 ديال لأقاليم و 14 لمقاطعة و 75 ناحية.

نيپًال بلاد عندها تاريخ قديم و فيها تولد لمؤسس ديال لبودية. لبلاد كانت فيها مملكة لوقت طويل، و ماعمرها ماتستعمرات، حيت كانت خدّامة فالتوازن ما بين الشينوا و لهند. ف 2001، وقعات مجزرة كبيرة ف لبلاد ملّي لأمير د لبلاد قتل بّاه و مّو و 7 د الناس من لأسرة لملكية، و موراها نتاحر. دخلات لبلاد موراها ف حرب أهلية سالات ف 2008 ولاّت فيها جمهورية علمانية، و سالات آخر مملكة هندوسية كانت ف لعالم.

تيسكنو ف نيپًال شويا كتر من 28 مليون د الناس، و لعاصمة ديالها و أكبر مدينة فيها هي كاطماندو. اللغة الرسمية د لبلاد هي النيپًالية، و لفلوس اللي كاتخدّم هي الروپية النيپًالية. هي داخلة ف لأمم لمتحدة من 1955، و فيها لمقر ديال الرابطة د جنوب آسيا د التضامن لجهوي.
 تصاور من لبلاد 

 مصادر 


تصنيف:مقالات فيها مصدر و 3000 بايت
تصنيف:بلدان د أسيا
هايتي

هايتي (ب لفرانساوية: Haïti - ب لكريول: Ayiti) هي بلاد جات ف لكاريبي، و تاتقاسم لجزيرة ديال هيسپانيولا مع لجمهورية د الدومينيكان. هايتي تاتحدّها الدومينيكان من الشرق، و لبحر د لكاريبي من ݣاع الجوايه لاخرا. هايتي عندها تالت أكبر مساحة ف لمنطقة د لكاريبي، و أكبر عدد ديال السكان (فيها تقريبا 11.4 مليون د الناس).

هايتي بلاد عندها تاريخ خاص. كانت لجزيرة اللي هي فيها (هيسپانيولا) هي أول بلاصة وصل ليها كريسطوف كولومبوس ف 1492، و دار فيها قاعدة عسكرية صبليونية. صبانيا كانت هي أول بلاد حتلاّت هايتي من الدقّة اللولا اللي وصلاتليها، و لكن ف 1626 خداتها منّها فرانسا، و ما عتارفات صبانيا بهاد لإحتلال تا 1679. ف لوقت اللي تستعمرات فيه هايتي، جابو ليها لأوروپيين بزاف د لعبيد و خدّموهم ف لفلاحة. ف 1791، ف وسط التورة لفرانساوية، تارو لعبيد لأفارقة على لفرانساويين، و هرّسو لمزرعات و لمدن. بقات التورة ديالهم تال عام 1803، اللي غلبو فيه لجيش د فرانسا، و ف 1 يناير 1804 ستاقلات رسميا لجمهورية ديال هايتي، اللي كانت أول جمهورية كحلا ف لعالم، و تاني بلاد ستاقلات ف النص لغربي د لكرة لأرضية، مورا لميريكان.

لعاصمة ديال هايتي هي پور ؤ پرانس (لمرسى د لأمير) و اللغات الرسمية اللي فيها هي لفرانساوية و لكريول ديال هايتي. لفلوس اللي كاتخدّم ف لبلاد هي ل ݣورد.

 مصادر 


تصنيف:بلدان د أمريكا الشمالية
تصنيف:مقالات فيها مصدر و علاين 3000 بايت
تصنيف:مقالات د مسابقة ويكيپيديا ب الداريجة غشت 2024
تصنيف:دولة ݣزيرة
هنݣاريا

هنݣاريا (بلهنݣارية: Magyarország) ولا لمجر، هي بلاد جات ف لوسط د أوروپا وماكاطلش على لبحر. تاتحدّها من الشمال صلوڤاكيا، من الشمال الشرقي أوكرانيا، من الشرق رومانيا، من لجنوب كرواتيا و صربيا و صلوڤينيا، و من لغرب لوطريش.

هنݣاريا عندها تاريخ قديم و دازو عليها بزاف د لحضارات بحال السيلتيك و الرومان و لجرمان و السلاڤ. لأصل ديال لبلاد ديال دابا تيرجع للعصور لوسطانية،و بالضبط للقرن التاسع، ملي سكنو لمجريين (هوما شعب أصلهم من روسيا) ف ديك لأرض. بقات لمملكة د لمجريين تقريبا 946 عام و دارزو عليها بزاف د لأحدات. من 1541 ل 1699 حكمات الدولة لعتمانية على طراف من هنݣاريا. ف لقرن 18، تحالفات هنݣاريا و لوطريش، و كوّنو لإمبراطورية النمساوية لهنݣارية، اللي كانت قوة عضمى فأوروپا، و لكن تفككات مورا لحرب لعالمية اللولا. من 1947 ل 1989 كانت هنݣاريا بلاد شيوعية تابعة للمعسكر الشرقي، و لكن ملّي طاح لحكم الشيوعي، ولاّت لبلاد جمهورية ديموقراطية و قوة اقتصادية فيها خلصة طالعة.

تيسكنو ف هنݣاريا تقريبا 9.7 مليون د الناس، و لعاصمة ديالها هي بوداپيسط. اللغة الرسمية د لبلاد هي لهنݣارية، و لفلوس اللي كاتخدّم فيها هي ل فورينت. هنݣاريا دولة عضو ديال الاتحاد الأوروپي من 2004 و داخلة ف لفضاء ديال شينݣين من 2007. هي داخلة تا ف بزاف د لمنضمات دولية بحال لأمم لمتحدة و الناطو و منضمة التجارة لعالمية و لبنك الدولي و لمجلس ديال أوروپا.

 مصادر 


تصنيف:بلدان د ؤروپا
تصنيف:مقالات فيها مصدر و 3000 بايت
تصنيف:مقالات د مسابقة ويكيپيديا ب الداريجة غشت 2024
تصنيف:الدول لأعضاء ف لإتحاد لؤروپي
هولاندا

هولاندا ولاً لمملكة د هولندا (بالهولندية: Koninkrijk Nederland) هي دولة فلغرب د أوروپا، تاتحدها ألمانيا فالشرق، و بلجيكا فلغرب. من غير لأرض د هولاندا اللي كاينا فأوروپا, عندها تا تلاتة د لجزر تابعا ليها جات فلكاريبي. هولاندا معروف عليها باللي هي بلاد مرتابطة بلبحر, وكان عندها تاريخ طويل فالرحلات لبحرية وليحتيلال ولحروب اللي بدات كلها من لبحر. السمية ديالها أصلا (نيديرلاند) تاتعني لأرض لهابطة, حيت بزاف من لأراضي د هولاندا جات تحت من لرتيفاع د لبحر. لعلاقة د هولاندا مع لبحر تاتبان تا ملًي تانعرفو باللي أكبر مرسى فأوروپا هو لميناء د روطيردام, اللي كان تا أكبر مرسى فلعالم من 1962 ل 2004.

تيسكنو فهولندا 16 مليون ديال الناس، ولعاصمة الرسمية ديالها هي أمسطردام، واخا لمقر د لحكومة كاين ف لاهاي. اللغة الرسمية فلبلاد كلها هي لهولاندية، وعاد كيتهضرو فيها لغات خرا محلًية. هولاندا من بين لمؤسسين ديال ليتيحاد لأوروپي ف 1957. لماليك ديال هولندا د دابا سميتو ڤيلهم آليكساندر.
 مصادر 


تصنيف:بلدان د ؤروپا
تصنيف:الدول لأعضاء ف لإتحاد لؤروپي
هوندوراس

لجمهورية د هوندوراس (بالصبليونية: República de Honduras) هي بلاد جات ف أمريكا لوسطانية. تاتحدّها من لغرب ݣواطيمالا، من لجنوب لغربي الصالڤادور، من لجنوب الشرقي نيكاراݣوا، من لجنوب لمحيط لهادي، و من الشمال لبحر د لكاريبي.

دازو من لهوندوراس بزاف د لحضارات قدام بحال لحضارة ديال لمايا، قبل ما يدخل لإستعمار الصبليوني للبلاد ف لقرن 16. ملّي دخل لإستعمار للبلاد، دخّل معاه الدين لمسيحي و اللغة الصبليونية، اللي ولاو من بعد منتاشرين ف لهوندوارس. ستاقلاّت لهوندوراس من صبانيا ف 1821، و ولاّت من ديك الساعة جمهورية. من بعد لإستقلال، دازو بزاف د لمشاكل جتماعية و سياسية ف لبلاد، و باقي تال دابا فيها لفقر، و تاتعتابر وحدا من أفقر لبلدان ف النّص لغربي د لأرض. هندوراس هي لبلاد اللي تيوقعو فيها أكبر عدد ديال جرائم د لقتيل ف لعالم.

تيسكنو ف هوندوراس شويا كتر من 9.5 مليون د الناس، و لعاصمة الرسمية ديالها هي طيݣوسيݣالپا. اللغة الرسمية د لبلاد هي الصبليونية، و لفلوس اللي كاتخدّم هي الليمپيرا. 90% د السكان د هوندوراس من لإثنية "ميستيسو"، و اللي تاتعني باللي أصلهم مخلط و عندهم جدودهم أوروپيين و جدود من السكان لأصليين بجوج.
 مصادر 


تصنيف:بلدان د أمريكا الشمالية
تصنيف:مقالات فيها مصدر و علاين 3000 بايت
واشنطن

واشينطن (ب لونݣلي : Washington D.C) هي لعاصمة لفيديرالية ديال ميريكان. تأسسات نهار 16 يوليوز 1790، ملّي تافق لكونݣرس ديال ميريكان باش يبنيو عاصمة جديدة لبلاد اللي كانت عاد ستاقلاّت. تسمّات لمدينة ب سميت جورج واشينطون، اللي كان أول رئيس ديال ميريكان.

واشينطون مدينة مهمة ف لعالم، و فيها السفارات ديال 176 بلاد. و فيها لمقر ديال لكونݣرس وديال البيت لأبيض (الدار ديال رئيس دميريكان) و لپينطاݣون (وزارة الدفاع د ميريكان)، و لبنك دولي و صندوق نقد دولي. على حساب لإحصاء ديال 2020، تيسكنو فواشينطون كتر من 689.545 بنادم.
 مصادر 


تصنيف:مدون د الولايات المتاحدة د ميريكان
تصنيف:عواصم ديال بلدان
پاراݣواي

پاراݣواي، رسميا لجمهورية د پاراݣواي (بالصبليونية: República del Paraguay - بلݣواراني: Tetã Paraguái) هي بلاد ماكاطلش على لبحر جات ف أمريكا لجنوبية. تاتحدّها لارجونتين من لجنوب و لجنوب لغربي، لبريزيل من الشرق و الشمال الشرقي، و بوليڤيا من الشمال لغربي. واخا لبلاد كاطلش على لبحر، عندها مراسي جات ف ويدان اللي تاتصب ف لمحيط لأطلسي.

أول أوروپيين وصلو للمنطقة كانو هوما الصبليون اللي دخلو ليها ف 1524. ف 1537، أسّسو لمدينة ديال أسونسيون و حتلّو لبلاد. صبانيا ماكانتش مهتما بيها بزاف، و الناس د لبلاد علنو لإستقلال ديال لجمهورية د پاراݣواي ف 1811. من مورا لإستقلال، دخلات لبلاد ف بزاف د لمشاكل، منها حرب مابين 1864 و 1870، اللي ماتو فيها كتر من النص د السكان، و مشا فيها كتر من الربع د لأراضي د لبلاد لبلدان آخرا (لارجونتين، لبريزيل و أوروݣواي). بقات پاراݣواي عندها مشاكل سياسية وحكموها بزاف د الديكتاتورات، تال 1989 فين جا آخر انقلاب عسكري، اللي بدات فيه لمرحلة د الديموقراطية ف لبلاد، اللي باقا تال دابا.

تيسكنو ف پاراݣواي تقريبا 7.4 مليون د الناس، و لعاصمة ديالها هي أسونسيون. اللغات الرسمية د لبلاد هي الصبليونية و لݣواراني، و لفلوس اللي كاتخدّم هي لݣواراني د پاراݣواي. لبلاد هي وحدا من لبلدان لقلال ف أمريكا لجنوبية اللي حافضو على التقافة ديالهم، وكتر من 90% د السكان تيهضرو لݣواراني. هي عضو مؤسس د بزاف د لمنضمات دولية بحال لأمم لمتحدة و لمنضمة د لبلدان لأمريكية و ميركوسور و لحركة د عدم لإنحياز.
 مصادر 


تصنيف:بلدان د أمريكا لجانوبية
تصنيف:مقالات فيها مصدر و 3000 بايت
پالاو

پالاو، رسميا لجمهورية د پالاو (بلينݣليزية: Republic of Palau - بلپالاوية: Beluu er a Belau) هي بلاد أرخبيل جات ف لغرب د لمحيط لهادي. أقرب لبلدان ليها و تاتقاسم معاها لحدود لبحرية هي ميكرونيزيا من الشرق، أندونيسيا من لجنوب، و فيليپين من لغرب. پالاو فيها 340 جزيرة و لمساحة ديالها لكاملة هي 466 كم مربع.

أول ناس سكنو ف هاد لجزر جاو تقريبا هادي 3000 عام من لجنوب الشرقي د آسيا. أول أوروپيين وصلو للمنطقة كانو هوما الصبليون، اللي حتلوها ف 1574، و دخّلوها ف لإمبراطورية ديالهم. من مورا ما خسرو حرب مع لميريكان ف 1898، باعو لجزر لألمانيا، اللي حتلاتها من 1899 للحرب لعالمية اللولا. من مورا لحرب، عطات لعصبة د لأمم لحكيم د لبلاد للجاپون. من مورا لحرب لعالمية التانية، حكمات لميريكان لبلاد، و بقات فيها تال 1994، اللي هو لعام الرسمي ديال لإستقلال د لجمهورية د پالاو.

تيسكنو ف پالاو تقريبا 18.000 د الناس، و لعاصمة ديالها هي نݣيرولمود. لبلاد عندها جوج لغات رسمية هوما لونݣلي و لپالاوية، و فيها لغات جهوية معتارفة بيهم الدولة، منهم الجاپونية. لفلوس اللي كاتخدّم ف لبلاد هي الدولار لميريكاني. هي داخلة مع لأمم لمتحدة من لعام اللي ستاقلات فيه.
 مصادر 


تصنيف:بلدان د ؤقيانوسيا
تصنيف:مقالات فيها مصدر و علاين 3000 بايت
تصنيف:دولة ݣزيرة
پاپوا غينيا الجديدة

پاپوا غينيا الجديدة، رسميا الدولة لمستاقلة د پاپوا غينيا الجديدة (بلينݣليزية: Independent State of Papua New Guinea - بطوك بيسين: Independen Stet bilong Papua Niugini - بهيري موطو: Independen Stet bilong Papua Niu Gini) هي بلاد جات ف لقارة د أوقيانوسيا، و بالضبط ف الطرف الشرقي د لجزيرة د غينيا الجديدة. تاتحدّها من لغرب أندونيسيا، و من ݣاع الجوايه لاخرا لمحيط لهادي. پاپوا غينيا الجديدة بلاد عندها تنوع تقافي كبير، و تاتّهضر فيها 851 لغة.

پاپوا غينيا الجديدة هي من لبلدان اللي مامعروفش عليها بزاف ف لعالم، و غالبا فيها بزاف ديال النباتات و لحيوانات اللي باقي ما تكتاشفو. كاين حتا قبايل و مجموعات ديال الناس اللي ساكنين معزولين و التقافة و التقاليد ديالهم باقي بزاف ما يتعرف عليهم. ف لقرن 16 ستعمرو الصبليون و لبرتغاليين لمنطقة، و بقاو فيها تال 1884، ملّي تقاسماتها ألمانيا (خدات الشمال) و بريطانيا (خدات لجنوب). ف 1905، ستعمراتها ؤسطراليا، اللي بقات فيها تال 1975، اللي هو لعام الرسمي ديال لإستقلال ديال پاپوا غينيا الجديدة.

تيسكنو ف پاپوا غينيا الجديدة تقريبا 8.5 مليون ديال الناس، و لعاصمة ديالها هي پورت موريسبي. لبلاد عندها 4 د اللغات رسمية، اللي هي لينݣليزية و طوك بيسين و هيري موطو، و اللغة د لإشارة د پاپوا غينيا الجديدة، و عاد كاين تقريبا 850 لغة آخرا كاتّهضر. لفلوس اللي كاتخدّم ف لبلاد هي كينا. پاپوا غينيا الجديدة داخلة ف بزاف د لمنضمات دولية بحال لأمم لمتحدة و لكومنويلت و صندوق النقد الدولي.

 مصادر 


تصنيف:بلدان د ؤقيانوسيا
تصنيف:مقالات فيها مصدر و 3000 بايت
تصنيف:دولة ݣزيرة
پولونيا

پولونيا، رسميا لجمهورية د پولونيا (ب لپولونية: Rzeczpospolita Polska) هي بلاد لمساحة ديالها 312.696 كم² جات ف لوسط د ؤروپا، و مقسومة على 16 لإقليم. كاتحدّها ليتوانيا و روسيا من الشمال الشرقي، بيلاروسيا و أوكرانيا من الشرق، لبحر د لبلطيق من الشمال، صلوڤاكيا و التشيك من لجنوب، و ألمانيا من لغرب. لبلاد فيها طبيعة متنوعة داخلين فيها الجبال و لغابات و لبحورا.

لبلاصة اللي فيها پولونيا عندها تاريخ قديم و دازو عليها بزاف د لبلدان و لحضارات. أول مرّة اللي يقدر يتقال فيها باللي تجمعات فيها لبلاد ديال پولونيا كانت ف 966، و كانت ف نفس لوقت اللي دخلات فيه لمسيحية للمنطقة. ف 1025 تأسسات مملكة ف لبلاد، و كانت مدخّلة معاها ليتوانيا ف بلاد وحدة. هاد التحالف كان من أكبر لبلدان ف ؤروپا ف لقرون 16 و 17، و كانت أول بلاد أوروپية دارت دستور جديد (ف 3 ماي 1791). ف اللخر د لقرن 18 بدات هاد لبلاد لكبيرة تتقسم، و بزاف د لبلدان خداو منها طراف. من مورا لحرب لعالمية اللولا، ستاقلات لجمهورية د پولونيا، و ولاّت هي لبلاد اللي عندها لحدود ديال دابا. من 1939 ل 1989، تحكمات لبلاد بالنضام الشيوعي، و ملّي طاح دخلات للنضام الرأسمالي و وّلاو فيها لأحزاب بزاف، و دخلات ف لمرحلة د الديموقراطية.

تيسكنو ف پولونيا تقريبا 38.3 مليون د الناس و لعاصمة ديالها هي وارسو. اللغة الرسمية د لبلاد هي لپولونية، و لفلوس اللي كاتخدّم هي الزلوتي. لإقتصاد ديالها تيتطوّر مزيان (سادس أكبر قتصاد ف لإتحاد لأوروپي)، و فيها 16 موقع ديال الترات لعالمي ديال ليونيسكو. هي داخلة مع بزاف د لمنضمات دولية بحال لأمم لمتحدة و لإتحاد لأوروپي و الناطو و لمنضمة د التعاون لإقتصادي و التنمية، و لمنضمة لإقتصادية لأوروپية.

 مصادر 


تصنيف:مقالات فيها مصدر و 3000 بايت
تصنيف:بلدان د ؤروپا
تصنيف:الدول لأعضاء ف لإتحاد لؤروپي
ڤانواتو

ڤانواتو، رسميا لجمهورية د ڤانواتو (ب لبيسلاما: Ripablik blong Vanuatu - بلينݣليزية: Republic of Vanuatu - بلفرانساوية: République de Vanuatu) هي بلاد أرخبيل جات ف لجنوب د لمحيط لهادي. أقرب لبلدان ليها هوما فرانسا (لجزر د كاليدونيا الجديدة) و فيدجي و جزر صالومون و پاپوا غينيا الجديدة. ؤسطراليا جات تقريبا ف واحد 1750 كم من جيهت لجنوب لغربي.

أول ناس سكنو لجزر د ڤانواتو هوما الشعوب لميلانيزية، اللي كاينين فيها من هادي كتر من 3000 عام. أول أوروپيين وصلو للمنطقة كانو هوما الصبليون ف 1606، و ستعمروها نيشان ملّي دخلو ليها. ف 1880، بداو تيدخلو فرانسا و بريطانيا للمنطقة، و ف 1906 تافقو باش يستعمروها بجوج. ف 1970 بداو الناس د لبلاد تيطالبو بلإستقلال، و ف 30 يوليوز 1980 ستاقلات رسميا لجمهورية د ڤانواتو.

تيسكنو ف ڤانواتو شويا كتر من 307.000 واحد، و لعاصمة ديالها هي پورت ڤيلا. اللغات الرسمية د لبلاد هوما لبيسلاما و لينݣليزية و لفرانساوية، و لفلوس اللي كاتخدّم هي لڤاتو. هي داخلة مع بزاف د لمنضمات دولية بحال لأمم لمتحدة و لكومنويلت و لمنضمة لعالمية د لفرونكفونية و لمنتدى د لجزر د لمحيط لمهدّن.

 مصادر 


تصنيف:بلدان د ؤقيانوسيا
تصنيف:مقالات فيها مصدر و علاين 3000 بايت
تصنيف:دولة ݣزيرة
ڤييطنام

ڤييطنام ولاً لجمهورية لإشتراكية د ڤييطنام (بلڤييطنامية: Cộng hòa xã hội chủ nghĩa Việt Nam، اللي كانت كاتسمّا قبل: لاندوشين)هي واحد لبلاد اشتراكية فلجنوب الشرقي د آسيا. تاتحدًها من الشمال الشينوا، من الشرق ولجنوب خليج طونكين (بحر الصين لجنوبي)، ومن لغرب لاووس وطايلاند ولكامبودج.

ڤييطنام عندها تاريخ طويل والتاريخ لمعاصر ديالها معروف. فاللول د لقرن 20، كانت مستعمرة فرانساوية، وستاقلات منها ف 1945. من مورا داكشي غادي تهاجم فرانسا على ڤييطنام فلحرب دلاندوشين اللي سالات ف 1954. فهاداك لوقت تقسمات لبلاد على 2: الشمال الشيوعي ولجنوب الرأسمالي. غادي تدخل موراها ميريكان ف حرب باش تعاون لجنوب، وغادي تبقا هاد لحرب تال 1975 وأتسالي باللي الشمال الشيوعي أيربح وأتخسر لميريكيان. من 1975 توحدًات ڤييطنام فبلاد وحدا جمعات الشمال ولجنوب وهي لجمهورية لإشتراكية د ڤييطنام.

تيسكنو فڤييطنام تقريبا 96 مليون د الناس. لعاصمة ديالها هي هانوي، وأكبر مدينة فيها هي "مدينة هو شي مين"، اللي كانت كاتسمًا سايݣون تال 1975. اللغة الرسمية فيها هي لڤييطنامية، ولعملة اللي تاتخدًم فيها هي الدونݣ. ڤييطنام داخلة فبزاف د لمنظمات دولية بحال لأمم لمتحدة ومنظمة التجارة لعالمية ورابطة دول جنوب شرق آسيا.

 مصادر 


تصنيف:بلدان د أسيا
تصنيف:مقالات فيها مصدر و علاين 3000 بايت
ݣامبيا

لجمهورية د ݣامبيا (ب لينݣليزية: Republic of the Gambia) هي بلاد جات ف لغرب د إفريقيا. هي أصغر بلاد من ناحية لمساحة اللي جات فلأرض د إفريقيا. تاتحدها السينيݣال من الشمال و لجنوب والشرق، و لمحيط لأطلسي من لغرب. لبلاد تيدوز منها لواد ديال ݣامبيا اللي عاون باش اتّرسم لحدود د لبلاد وقت ليستيعمار، حيت تدرات لحدود بين ݣامبيا و السينيݣال هي 10 كيلوميطر من الشمال و لجنوب ديال لواد.

ستاقلات ݣامبيا من بريطانيا ف 1965 و ولاّت جمهورية ف 1970. ما بين 1982 و 1989 كانت السينيݣال و ݣامبيا بلاد وحدا سميتها سينيݣامبيا ولكن تفارقو عاود. ف 1991 سيناو اتفاقية ديال الصحبة و لمعاونة بيناتهم. ف 2015 علن الرئيس يحيى جامع باللي ݣامبيا ولاّت جمهورية إسلامية حيت لأغلبية د السكان (90%) مسلمين.

تيسكنو ف ݣامبيا شويا كتر من 2 د لمليون د الناس، و لعاصمة ديالها هي بانجول. اللغة الرسمية د لبلاد هي لينݣليزية و عاد كاين 5 د اللغات وطنية (ماندينكا، فولا، وولوف، سيرير، جولا). لفلوس اللي كاتخدّم ف لبلاد هي الدالاسي د ݣامبيا.

 مصادر 


تصنيف:بلدان د إفريقيا
تصنيف:مقالات فيها مصدر و علاين 3000 بايت
ݣرينادا

ݣرينادا (ب لينݣليزية: Grenada) هي بلاد جات فلجزر د لهند لغربية ف لبحر د لكاريبي. جات ݣرينادا فالشمال لغربي د طرينيضاض ؤ طوباݣو، و 140 كلم على الشمال الشرقي د ڤينيزويلا، و جات تحت (ف لجنوب) ديال لجزر د سانت ڤينسنت و لݣرونادين.

لأصل ديال السمية ديال ݣرينادا هو لمدينة د غرناطة ف صبانيا، و تسمات بيها ف 1498 ملي داز كريسطوف كولومبوس على لمنطقة فالسفر التالت ديالو. ماعمّر الصبليون ما ستعمرو لجزيرة، و كانو لفرانساويين هوما أول أوروپيين اللي ستعمروها ف 1650. ف 10 فبراير 1763، مورا ليتيفاقية ديال باريز عطات فرانسا ݣرينادا لبريطانيا، اللي بقات مستعمراها تال 7 فبراير 1974، اللي هو التاريخ د لإستقلال د لبلاد.

تيسكنو ف ݣرينادا شويا كتر من 100.000 واحد، و لعاصمة ديالها و أكبر مدينة فيها هي سانت جورجز. اللغة الرسمية د لبلاد هي لينݣليزية، و لكن لكريويل د لفرانساوية و ديال لينݣليزية معتارفين بيهم لغات جهوية. لفلوس ديال ݣرينادا هي الدولار د شرق لكاريبي. ݣرينادا تابعة للمنضمة د لكومونويلث و نضام لحكيم فيها هو ملكي، عندو نفس لملك ديال بريطانيا.
 مصادر 


تصنيف:بلدان د أمريكا الشمالية
تصنيف:دولة ݣزيرة
ݣواطيمالا

ݣواطيمالا (ب الصبليونية: República de Guatemala) هي بلاد ف أمريكا لوسطانية. تاتحدّها لمكسيك من الشمال و لغرب، لمحيط لمهدن من لجنوب لغربي، بيليز من لجنوب الشرقي، لبحر د لكاريبي و هوندوراس من الشرق، و الصالڤادور من لجنوب الشرقي. ݣواطيمالا هي لبلاد اللي فيها أكبر عدد د السكان ف أمريكا لوسطانية.

قبل ما يدخلو لأوروپيين للمنطقة اللي فيها دابا ݣواطيمالا، كانو السكان تابعين للحضارة ديال لمايا. ف لقرن 16 ستعمرات صبانيا لمنطقة، و بقات حاكماها تال 1821، اللي هو لعام اللي ستاقلات فيه و كانت طرف من لجمهورية لفيديريالية د أمريكا لوسطانية، اللي تفككّات ف 1841 و خرجات منها لجمهورية د ݣواطيمالا.

فاللخر د لقرن 20 (من 1960 تال 1996)، وقعات حرب أهلية ف ݣواطيمالا بقات 36 عام، و تدخلات لأمم لمتحدة باش تحبسها تا سيناو ݣاع لأطراف اتفاقية د السلام بيناتهم.

تيسكنو ف ݣواطيمالا شويا كتر من 17 لمليون د الناس، و لعاصمة ديالها و أكبر مدينة فيها هي لمدينا د ݣواطيمالا. اللغة الرسمية ف لبلاد هي الصبليونية، و أكتر دين كيتبّعوه الناس هو لمسيحية (88% د الناس مسيحيين). لفلوس ديال ݣواطيمالا هوما ل كيتزال.
 تقافة 

 لموسيقا 
لموسيقا لݣواطيمالية فيها بزاف ديال شكال وستيلات. تغيير جتيماعي فݣواطيمالا تقوى ب لموسيقا، بحال نويبا كانسيون، لي كاتجمع بين لقيصات لقدام ولمشاكل ديال دابا، ولقيم سياسية وحتا نضال ديال ناس لعاديين. شعب ديال لمايا كان عندو معا تقافة ديال لموسيقا، كيما باين فرموز ديالهم. ݣواطيمالا كانت وحدا من لبلايص لولا ف لعالم جديد لي دخلات ليها لموسيقا لؤروپية، من 1524. بزاف ديال لملحنين من ستيلات مختالفة ديال لموسيقا بحال نهضة، باروك، رومانسية، ولمعاصرة شاركو فبزاف ديال لأعمال. لماريمبا، لي كيشبه لكزيلوفون ب لخشب، هي لألة ديال لبلاد ولموسيقا ديالو كاينة فݣواطيمالا كاملة، وطورات ريپيرطوار كبير د لأغاني لي ولات شعبية لكتر من قرن.

لا هيسطوريا خينيرال دي ݣواطيمالا نشرات واحد سيري ديال سيديات جامعين تاريخ لموسيقا فݣواطيمالا، لي فيه ݣاع ستيلات، من لفترات ديال لمايا، ستيعمار، ستيقلال ولجمهورية حتال دابا. بزاف ديال لݣروپات لمعاصرة فݣواطيمالا كيلعبو لموسيقا لكاريبية، صالصا، لپونطا د ݣاريفونا، لاتين پوپ، لموسيقات د لمكسيك، ولمارياتشي.

 مصادر 


تصنيف:بلدان د أمريكا الشمالية
تصنيف:مقالات فيها مصدر و 3000 بايت
ݣويانا

لجمهورية التعاونية د ݣويانا، اللّي معروفة ب ݣويانا (ب لينݣليزية: Guyana)، هي بلاد جات جغرافيا ف أمريكا لجنوبية، و لكن تاريخيا و تقافيا تاتعتابر طرف من لمنطقة د لكاريبي حيت عندها علاقة كتر مع ديك لبلدان. ݣويانا تيحدّها من الشمال لمحيط لأطلسي، لبريزيل من لجنوب و لجنوب لغربي، ڤينيزويلا من لغرب، و سورينام من الشرق.

لمنطقة اللي فيها ݣويانا جات فالشمال ديال لواد د لأمازون و كانو ساكنين فيها 9 ديال لقبايل د السكان لأصليين. لأوروپيين اللوالا اللي حتلو لمنطقة هوما لهولانديين، و لكن من بعد (فاللخر د لقرن 18)، ولاّت تابعة لبريطانيا. بقات لبلاد (اللي كانت سميتها ديك لوقت ݣويانا لبريطانية) مستعمرة تال 1966، اللي هو لعام اللي ستاقلاّت فيه.

ݣويانا هي لبلاد لوحيدة ف أمريكا لجنوبية اللي اللغة الرسمية فيها هي لينݣليزية. لأغلبية د لمواطنين تيهضرو لكريول و هي اللغة لأم ديالهم. تيسكنو ف لبلاد تقريبا 778.000 ديال الناس، و لعاصمة ديالها هي جورج تاون. لفلوس اللي كاتخدّم ف ݣويانا هي الدولار د ݣويانا. ف 2017، كانو 41% د السكان د ݣويانا محسوبين تحت من لعتبة د لفقر، و هادشي تيخلّيها من أفقر لبلدان ف لعالم.

 مصادر 


تصنيف:بلدان د أمريكا لجانوبية
تصنيف:مقالات فيها مصدر و علاين 3000 بايت
وجدة

وجدة (بالامازيغية: ⵓⵊⴷⴰ) هيّا مدينة مغربية جات ف شمال شّرق ديال لبلاد ؤ كاينة ف عمالة وجدة أنݣاد. هاديك لمدينة هيّا لعاصمة ديال جّهة شّرق ؤ أكبر مدينة فيها من ناحيت عدد السكان. لمدينة لاصقة ف لحدود بين لمغريب ؤ دّزاير، حيت بينها ؤ بين دّيوانا ديال زوج ب غال غير 14 كلم، مجاورة لجبال بني يزناسن ؤ بعيدة ب 60 كلم على سّاحيل ديال لمتوسط.
ف لعام 1994 احتافلات وجدة ب ألف عام على تأسيسها ؤ ف 2018 تختارت عاصمة ديال التقافة لعربية.
ؤ هي تامن أكبر مدينة ف لمغريب حيت ساكن فيها 494.252 نّاس على حساب إحصاء 2014.

 جغرافيا 
ؤّل إحصاء د سّكان تدار ف لمغريب مورا سّتيقلال ف 1960، تّلقا فيه بلي كاينين 127.055 لّي ساكنين ف وجدة، سوا مغاربا ؤلا أجانب.

 لجماعة لحضرية 
لجماعة لحضرية د وجدة تابعة ل عمالة وجدة أنݣاد، جهة الشرق، ساكنين فيها 492.873 واحد، على حسب لإحصاء لعام 2014.

 تعليم 

 نسبة لأمية (نّاس لّي ما كايعرفوش يقراو ولا يكتبو) : 21%
 نسبة سّكان لّي قاريين فوق الليسي (ليسي و جامعة): 24,6%

 قتيصاد 

 نسبة نّاس نّشيطين (لّي يقدرو يخدمو): 45,4%
 نسبة لبطالة (نّاس لّي ما خدامينش و تايقلبو على خدمة): 26,2%
 نسبة نّاس اللي خدامين ف دّولة (ولا لبيطاليين اللي سبق ليهوم خدمو): 17%
 نسبة نّاس اللي خدامين ف لپريڤي (ولا لبيطاليين اللي سبق ليهوم خدمو):46,9%

 مصادر 


تصنيف:جهة الشرق
تصنيف:مدون د لمغريب
تصنيف:مقالات فيها مصدر و 3000 بايت
لقضية د ليلهامر

لقضية د ليلهامر، كاتعني بيها لقتيلة لي وقعات فـ21 يوليوز 1973 ف ليلهامر (نورڤيج) د أحمد بوشيخي، سرباي مغريبي-نورڤيجي خو شيكو بوشيخي ديال جيپسي كينݣ، لي دارتها لموصاد ف إطار عملية غضب رب. لموخابارات لإسرائيلية سحابليهم هو علي حسن سلامة، زعيم ديال منضمة أيلول لكحل، لي مسؤولة على لقتيلة ديال لعاب لؤلمپية د ميونيخ. ستة من خمسطاش لعميل د لموصاد شاركو فهاد لعملية شداتهم سلطات د نورڤيج ؤ تحكم عليهم. هاد لقضية طيحات من سمعة ديال لموصاد. سلامة لحقيقي قتلاتو لموخابارات د إسرائيل حتال 1979.

 سياق 
من بعد لقتيلة ديال لعاب لؤلمپية د ميونيخ فـ1972 لي مات فيها حضاش لعايبي إسرائيلي، لوزيرة لولا د إسرائيل ݣولدا ماير عطات ضو لخضر باش تدار عملية غضب رب باش يتقتلو ناس لي كانو مور ديك لقتيلة. علي حسن سلامة، زعيم ديال منضمة أيلول لكحل ؤ مسؤول ديال لقوة 17، كان من بين لوحدين لي لموصاد خاصها تصفيهم.

 تتبع و لقتيلة 
فيوليوز 1973، لموصاد سحابليها لقات لأتر د سلامة مورما تبعات واحد لجازائيري، كمال بنامان، لي حسباتو بلي راه وسيط ديال أيلول لكحل. هاد لخر مشا ل ليلهامر من جونيڤ، ؤ لموخابارات لإسرائيلية سحابليها بلي راه غادي يتلاقا سلامة بتخبية فديك لمدينة نورڤيجية صغيرة. خمسطاش لعميل تصافطو لتما، من بينهم لمدير لعام د لموصاد زڤي زامير ؤ مدير لعملية ميكايل هراري. فـ20 يوليوز 1973، سحابليهم سلامة هو بوشيخي حيت لجازائيري لي تابعينو بدا يهضر معاه. هاد سرباي لمغريبي-نورڤيجي تولد فـ13 أبريل 1943 ؤ هو لخو لكبير د شيكو بوشيخي، لي هو من لمؤسسين د جيپسي كينݣ. كان عايش ف ليلهامر هادي تسع سنين ؤ مزوج بنورڤيجية سميتها طوريل لارسن، لي كانت حاملة ببنتهم. أحمد ماكانتش عندو علاقة ب لمونضامات لفيليسطينية.

لغد ليه فليل، بوشيخي ؤ مراتو لحاملة كانو راجعين من سينيما. واحد طوموبيلة صايݣينها إسرائيليين وقفات حدا دار ديالهم. جوج منهم تيراو على بوشيخي 13 لمرة بسلاح كاليبر 22 قدام مراتو. هربو موراها بزبة من مسرح لجريمة فطوموبيل ديالهم. ملي لبوليس نورڤيجي جا، لقاو بوشيخي مات.

 لعواقب 
هاد لقتيلة أترات ف سكان د ليلهامر، حيت كانت أول جريمة د دم وقعات ف لمدينة من هادي 36 عام. لإسرائيليين مافهموش لقضية مورما نشرات صحافة نورڤيجية لخبار.

ستة د لإسرائيليين شدهوم لبوليس بتهمة لقتيلة. وحدا من لي خدامين ف لموصاد، سيلڤيا رافايل، ستعلملات پاسپور كانادي بسميت، پاطريسيا روكسبورو، لي كاينة بصح ؤ تسرق ليها پاسپور ديالها ف موريال.

جوج من ناس د لموصاد لي شاركو ف لقتيلة، دان إرت ؤ ماريان ݣلادنيكوف، كانو كراو طوموبيل بسميتهم لحقيقية. تشدو ؤ هوما غاديين يردو طوموبيل ف ماطار ؤصلو. مور ستينطاق، هاد جوج عطاو للبوليس لادريسة ديال واحد دار فين كاينين ربعة ديال لمخبرين إسرائيليين، من بينهم سيلڤيا رافايل، لي كانت وحدا من لعناصر لمهمة د لموصاد، ؤ تحكم عليها بتهمة لقتيلة فهاد لقضية.

سلامة لحقيقي ف لخر قتلاتو لموصاد ف بيروت فـ1979.

فـ1996، لحوكومة د إسرائيل صرفات واحد تعويض لعائيلة بوشيخي، والاكين ماعتارفاتش ب لجريمة. خمسة من لمخبرين دغيا خرجو من لحبس. ؤ سيلڤيا رافايل من بعد شي أعوام ف لحبس تعطاتها حرية مسبقة مورما تدخل لموحامي ديالها أنايوس شوت، لي تزوج بيها من بعد.

 مصادر 

تصنيف:النورڤيج
تصنيف:سياسة د إسرائيل
تصنيف:جريمة
تصنيف:مغاربا تقتلو ف لخاريج
تصنيف:مقالات فيها مصدر و 3000 بايت
لمجلس ديال ؤروپا

ما تخلطش مع لمجلس لأوروپي و مجلس ليتيحاد لأوروپي.

لمجلس ديال أوروپا (ب لفرونصي: Conseil de l'Europe) و (ب لونݣلي: Council of Europe) هو واحد لمنضمة عالمية فيها 48 دولة لي ف أوروپا. واحد من أهم نجاحات ديال هاد لمجلس هو ليتيفاقية ديال حقوق لإنسان عام 1950، لي شكلات لا باز ديال لمحكمة لأوروپية ديال حقوق لإنسان.

لينضمام لهاد لمنضمة مفتوح ل كاع دول لأوروپية ديمقراطية، لي كتوافق على لمبادئ ديال حكم لقانون، ولي كتضمن حقوق لإنسان لأساسية، لحقوق لمدنية، و لحريات ديال لمواطنين، لي داخلين فيهم حتا لأقليات.

ماخاصش يكون خلط بين لمجلس ديال أوروپا ولمجلس ديال ليتيحاد لأوروپي، و لمجلس لأوروپي، حيتاش هاد لمجلس راه منضمة مستقلة على ليتيحاد لأوروپي.

 مصادر 


تصنيف:لإتحاد لأوروپي
تصنيف:السياسة ف ؤروپا
تصنيف:مؤسسات ف ؤروپا
ليتيفاقية لؤروپية ديال حقوق لإنسان

ليتيفاقية لؤروپية ديال حقوق لإنسان هي واحد لإتفاق بين دول لي داخلين ف لمجلس ديال ؤروپا، ولي لهدف ديالها هو لحماية ديال حقوق لإنسان. تدارت ف 4 نونبر 1950، ؤ تطبقات بشكل رسمي من 1953.

هاد لإتفاقية هي لباز ديال لمحكمة لؤروپية ديال حقوق لإنسان، و بناءً على لمادة 46 من هاد لإتفاقية، لمحكمة لؤروپية عندها سلطة قانونية قوية.

لمحكمة لؤروپية ديال حقوق لإنسان دارت بزاف ديال لپروطوكولات، متلا، لپروطوكول 2 ديال لحق ف تّعليم، و لپروطوكول 12 ضد ڭاع نواع لعنصرية، و لپروطوكول 13 ديال إلغاء عقوبة لإعدام. لپروطوكولات هي مجموعة من لقوانين لي خاص ڭاع دّول تلتازم بيهم.

لمحكمة لؤروپية ديال حقوق لإنسان تقدر تقرر ف ڭاع شّكايات و لقضايا لي كاترفع ليها. إيلا شي مواطن ؤروپي حس بلي دولة ديالو نتاهكات ليه لحقوق ديالو، يقدر هاد لمواطن يمشي للمحكمة لؤروپية، و إيلا صدر شي قرار، خاص لحكومة ديال ديك دّولة تلتازم بيه.

 مصادر 


تصنيف:معاهدات سياسية
تصنيف:حقوق لإنسان
تصنيف:لمجلس ديال ؤروپا
لمحكمة لأوروپية ديال حقوق لإنسان

تصغير|لمحكمة من لداخل
لمحكمة لأوروپية ديال حقوق لإنسان (ب لونݣلي: European Court of Human Rights) هي أكبر جهاز قضائي ف أوروپا مكلف ب حقوق لإنسان. يمكن لأي مواطن أوروپي يرفع شكاية للقضاة ديال لمحكمة، وهي كاتقرر، ولقرارات ديالها كاتكون ملزمة لدول لأوروپية. هاد لمحكمة كاينا ف مدينة ستراسبورݣ ف فرانسا.

لمجلس ديال أوروپا هو لي أسس هاد لمحكمة باش تكلف ب ݣاع الشكايات لي متعلقة ب حقوق لإنسان. وهاد لمحكمة كاتعتامد ف لخدمة ديالها على ليتيفاقية لأوروپية ديال حقوق لإنسان.

لمحكمة عندها 7 ديال لقضاة، ولكن فاش كاتكون شي قضية كبيرة تايولي لعدد ديالهم 21، وتايكونو جايين من جميع دول لي داخلين ف لمجلس ديال أوروپا. ليوم كاينين 47 دولة ف لمجلس ديال أوروپا. كل دولة فيهم يمكن يكون منها واحد من لقضاة، ولكن هاد لقضاة كايخدمو لصالح لمحكمة ماشي لصالح دول ديالهم.

لمحكمة لأوروپية ديال حقوق لإنسان دارت بزاف ديال لبروتوكولات، متلا، لبروتوكول 2 ديال لحق ف تعليم، و لبروتوكول 12 ضد ݣاع لأنواع د لعنصرية، ولبروتوكول 13ديال إلغاء عقوبة لإعدام. لبروتوكولات هي مجموعة د لقوانين لي خاص ݣاع دول تلتازم بيهم.

 مصادر 


تصنيف:قانون
تصنيف:حقوق لإنسان
تصنيف:مؤسسات ف ؤروپا
ؤ فورتونا

ؤ فورتونا (ب لّاتينية: O Fortuna زعما: وا زهري) هي واحد لقصيدة لاتينية من لقرون لوسطانية تكتبات ف لقرن 13. طرف من لكوليسيون لي سميها كارمينا بورانا.

ف 1935 لملحن لألماني كارل ؤرف زادها ف لكانطاطا ديالو كارمينا بورانا. و دازت أول مرة ف لأوپيرا د فرانكفورت نهار 8 ف شهر 6 عام 1937.

 لقصيدة ؤ طرجمة ديالها 
<div dir="ltr" class="mw-content-ltr"></div dir="ltr" class="mw-content-ltr">
 مصادر 

 شوف تا 
 الرومانسية د بن حمر

تصنيف:شيعر
مسرح سيرڤانطيس (طنجة)

المسرح ديال سيرڤانطيس (ب الصبنيولية: Gran Teatro Cervantes) هو واحد المسرح ف طنجة (الشمال ديال المغرب) اللي مسمّي على الكاتب الصبنيولي ميݣيل دي سيرڤانطيس. المسرح بناوه الصبنيول ف 1913 ملي كانت طنجة منطقة دولية. كان مسرح سيرڤانطيس كيتعتابر واحد من المسارح اللي مهمين و راقيين ف أفريقيا، و فنانين كبار دارو عروض فيه.Morocco. Dorling Kindersley Eyewitness Travel Guides. 2006. p. 139 الإصلاحات بقاو كيتأجلو مدة طويلة بسباب الخلافات مابين المسؤولين ديال المدينة و الدولة الصبنيولية.

 تاريخ 

تصغير|الشتوا ف المسرح ديال سيرڤانطيس (لوحة فنية ديال كونسويلو هيرنانديز، 2011)
إيسپيرانزا أوريانا هي اللي تكلفات ب العملية ديال البني ديال المسرح مع الزوج ديالها، مانويل پينيا و مول المسرح أنطونيو ݣاييݣو. البني بدا ف 2 أبريل 1911 و كمل ف 1913 اللي كان هو العام ديال الافتتاح ديالو ب واحد القدرة استعابية ديال 1400 بلاصة.

 مصادر 

تصنيف:طانجا
لبرلمان لؤروپي

لبرلمان لأوروپي هو لبرلمان ديال ليتيحاد لأوروپي. لمواطنين لي ف ليتيحاد هوما لي كايصوتو على لأعضاء د هاد لبرلمان كولا 5 سنين. لبرلمان لأوروپي مع لمجلس ديال ليتيحاد لأوروپي تايكونو لجهاز تشريعي ديال ليتيحاد لأوروپي. هاد لبرلمان عندو جوج د لمقرّات، واحد ف ستراسبورݣ، و لاخور ف بروكسيل.

 مصادر 


تصنيف:لإتحاد لأوروپي
تصنيف:السياسة ف ؤروپا
تصنيف:مؤسسات ف ؤروپا
ديلما روسيف

ديلما ڤانا روسيف (ب لبرتغالية: Dilma Vana Rousseff) (تولدات نهار 14 دجنبر 1947 ف بيلو هوريزونتي) هي سياسية و قتصادية بريزيلية، وهي لمرا لوحيدة اللي كانت رئيسة د لبريزيل. كانت روسيف هي الرئسية رقم 36 د لبلاد (مابين يناير 2011 و غشت 2016).

 حياتها 
تولدات ديلما روسيف فبيلو هوريزونتي فلبريزيل نهار 14 دجنبر 1947 وكان بًاها مهاجر من بلغاريا. دخلات من صغرها لليسار لمتطرف وناضلات ضد لقمع وليستيبداد، حتى تعتاقلات ف 1970 ودوزات 3 سنين د لحبس.

دخلات روسيف لحزب لعمال وبقات طالعا فيه تال 2005 فين عيًنها الرئيس لولا دا سيلڤا وزيرة د الطاقة. ف 2011 ولاًت روسيف أول مرا رئيسة د لبريزيل من بعد ما جابت 58% د لأصوات فلينتيخابات الرئاسية د 2010.

ف 2016، صوت مجلس الشيوخ د لبريزيل ب 60 صوت ل 20, بلعزل د روسيف من لمنصب د رئيسة، وجا بلاصتها رئيس مؤقت، ميشيل تيمير، اللي كان هو النائب ديالها.

 مصادر 

 لمزاود 
 link=https://commons.wikimedia.org/wiki/Category:Dilma_Rousseff?uselang=ary|20x20px <span class="plainlinks">تقدر تزيد شوف بزاف د تّصاور و لمعلومات ديال ديلما روسيف ف ويكيميديا كومنز.
 link=https://en.wikiquote.org/wiki/Dilma_Rousseff|20x20px <span class="plainlinks"><span class="plainlinks">ويكي قتيباس: ديلما روسيف (نݣليزية)
 link=https://dilma.com.br|14x14px سّيت رّسمي


تصنيف:مرا سياسية
تصنيف:بيوغرافيا د نسا
تصنيف:زيادة 1947
تصنيف:ناس حيين
تصنيف:مقالات فيها مصدر و 3000 بايت